
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	29 iunie 2009

	Nr.
	27/348


R A P O R T

asupra propunerii legislative pentru modificarea Legii nr.76/2002 privind sistemul asigurărilor pentru şomaj şi stimularea ocupării forţei de muncă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 268 din 13 mai 2009, cu dezbaterea pe fond, în procedură obişnuită, a propunerii legislative pentru modificarea Legii nr.76/2002 privind sistemul asigurărilor pentru şomaj şi stimularea ocupării forţei de muncă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.165/11.03.2009).
· avizul negativ al Consiliului Economic şi Social (nr.443/17.03.2009).

· avizul negativ al Comisiei juridice, de disciplină şi imunităţi (nr.31/525/25.05.2009).
· avizul favorabil al Comisiei pentru buget, finanţe şi bănci (nr.308/26.05.2009).

· punctul de vedere negativ al Guvernului (nr.707/24.03.2009).

Propunerea legislativă are ca obiect de reglementare modificarea art.34, 41 şi 42 din Legea nr.76/2002 privind sistemul asigurărilor pentru şomaj şi stimularea ocupării forţei de muncă astfel încât acestea să fie în concordanţă cu prevederile art.5 din aceeaşi lege, cât şi cu realităţile pieţei muncii.
· Comisia propune Plenului Camerei Deputaţilor respingerea iniţiativei legislative din următoarele considerente:

· modificările propuse ar fi în dezavantajul şomerilor, deoarece aceştia nu ar beneficia de toate măsurile pentru stimularea ocupării destinate lor, prevăzute la art.57 alin.(1) lit.e) şi f) din Legea nr.76/2002 şi nu ar beneficia în mod gratuit de acestea decât atunci când furnizorii acreditaţi ar încheia cu agenţiile de ocupare contracte în vederea realizării atribuţiilor deţinute de aceste instituţii ca serviciu public de ocupare;

· în acest moment, nu există susţinerea financiară necesară implementării unui program informatic complex, de comunicare interinstituţională, care să permită accesul la o bază de date comună atât agenţiilor de ocupare, cât şi furnizorilor de servicii acreditaţi.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 
La lucrările comisiei care au avut loc în 25 iunie 2009 au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 13 voturi pentru şi 5 voturi împotrivă.

Propunerea legislativă a fost respinsă de Senat în şedinţa din 11 mai 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier parlamentar Elena MESAROŞ

Întocmit,

Expert parlamentar Decebal Stănescu

